Vyčisťme si svoj les 22.04.2016
Vyčisťme si svoj les
Pri príležitosti Dňa zeme Občianske združenie Pomoc Perešu spolu s obyvateľmi Pereša a dobrovoľníkmi zorganizovalo dňa 22.4.2016 od 15.00 hod. jarné upratovanie lesa pod názvom "Vyčisťme si svoj les". Upratovania lesa sa zúčastnilo celkovo 17 obyvateľov Pereša a pomôcť nielen s asistenciou nám prišli dve liadky z mestskej polície v Košiciach a štátnej polície SR.
Veľkokapacitný kontajner bol pristavený viac ako hodinu pred upratovaním a prví dobrovoľníci prišli krátko pred 15.00 hod. Presne o 15.00 hod. spolu s ďalšími obyvateľmi prišiel objednaný traktor s vlečkou. Rozdali sme plastové vrecia na odpad a pustili sme sa do upratovania. Rôzny odpad v lese pri Pereši bol dôkazom toho, čoho všetkého sa niektorí ľudia chcú zbaviť. Veď prečo by mali mesiac čakať na bezplatný veľkokapacitný kontajner. Aj takí sú niektorí z nás...
Pred 18.00 hod. bol veľkokapacitný kontajner naplnený najväčším odpadom na 80%, čo si vyžiadalo malú prestávku na občerstvenie. Po nej sme pokračovali v nakladaní plných plastových vriec na vlečku. Krátko pred 19.00 hod. sme dokončili prvé tohtoročné jarné upratovanie perešského lesa.
V prípade, že to bude potrebné, budeme v akciách typu "Vyčisťme si svoj les" v tomto roku pokračovať. To čo robíme, robíme to pre nás všetkých. Týmto sa chceme poďakovať všetkým prítomným za nezištnú pomoc pri upratovaní perešského lesa.
OZ Pomoc Perešu